Papersnake/gushiwen huggingface dataset:
题关夫子
赵崇琏（宋代）

天挺孤忠世所钦，桃园口血誓坚金。
单刀万古英雄胆，明烛一生节义心。
蜀汉史书传不朽，春秋庙祀有余歆。
当年无奈曹孙在，今日曹孙何处寻。
晚登三山还望京邑
谢朓（南北朝）

灞涘望长安，河阳视京县。
白日丽飞甍，参差皆可见。
余霞散成绮，澄江静如练。
喧鸟覆春洲，杂英满芳甸。
去矣方滞淫，怀哉罢欢宴。
佳期怅何许，泪下如流霰。
有情知望乡，谁能鬒不变？
秋日漫兴
张尔庚（清代）

梦转百思动，拥衾闻远钟。疏窗晓色冷，孤榻野情浓。

善病癯犹鹤，难驯性自龙。劳生多感慨，怀古将奚从。
和此阳先生感兴诗二十首
刘黻（宋代）

扶舆播清淑，何代不毓才。
森森万壑松，盍厚拱把培。
蒙养正性存，临教大义开。
嗟哉古道息，习气少已乖。
区区黄册子，所事惟夺魁。
户庭且得色，斯文何望哉。
忆同张子长游北山诸名胜
方凤（宋代）

昔与张公子，翩翩访赤松。
重来逾两纪，独去宿孤峰。
古木苍陂映，禅房侧迳通。
夕阴千嶂黑，人静一灯红。
幸及轩车会，宁辞杖履从。
相看如梦寐，健步愧儿童。
春尽山仍好，林深涧忽穷。
天低时堕雨，寺远偶闻钟。
吊古田无鹿，探奇洞有龙。
幽寻穿窈窱，高步蹋玲珑。
灵草多成药，疏篁不作丛。
岚光疑晻暖，野色在空蒙。
下瞰疑无底，言旋复向东。
岩阿依断礎，烟嶂落飞淙。
细路缘苔磴，危桥跨石谼。
泉依山曲曲，云与树重重。
巨刹标名岳，穹垣护亩宫。
倚栏斜日下，入室老僧逢。
零落螭头墨，荒凉马鬣封。
不才持薄禄，终古愧高风。
驰擔云关裹，传觞雪峡中。
追随寻道侣，述作付文雄。
急景真流电，浮生尚转蓬。
后期观岁晏，来往意憧憧。
幽居遣怀三首 其二
陆游（宋代）

斜阳孤影叹伶仃，横案乌藤坐草亭。闲久更知贫有味，病多那责药无灵。

农书甚欲从师授，忍字常须作座铭。更喜友生能饷酒，欣然一醉倒长瓶。
次韵谢夏自然见寄四首
方回（元代）

士气兼文脉，湮微复几年。
浅肤专徇俗，高亢类谈禅。
春动霆声起，云开月体全。
古人方册在，达者以心传。
九月十日赵令园饯送王汝州汝州留诗二篇次韵 其一
刘攽（宋代）

华发悲秋复送行，茂林修竹若为情。菊花节去香犹在，桑落寒为色更清。

赵魏优贤常不欲，春秋知我亦空名。别离何必皆千里，分手如今越与荆。
小舟白竹篷盖保长所乘也偶借至近村戏作
陆游（宋代）

雪云无际暗长空，小市孤村禹庙东。
一段荒寒端可画，白篷笼底白头翁。
次单拙庵司成归山
邱志广（清代）

梦醒今朝悟昨非，回头往事与心违。云间谒帝星初曙，花底朝心露未晞。

不为从王忧寤寐，敢将报母换轻肥。君恩已许烟霞懒，好把鱼竿问钓矶。
洛阳童谣
佚名（隋代）

名军大将莫自牢。千兵万马避白袍。
苦热寄赤松道者
贯休（唐代）

天云如烧人如炙，天地炉中更何适。蝉喘雷干冰井融，

些子清风有何益。守羊真人聃之役，高吟招隐倚碧壁。

紫气红烟鲜的的，涧茗园瓜麹尘色，骄冷奢凉合相忆。
题马侍中燧木香亭
邵楚苌（唐代）

春日迟迟木香阁，窈窕佳人褰绣幕。淋漓玉露滴紫蕤，

绵蛮黄绣窥朱萼。横汉碧云歌处断，满地花钿舞时落。

树影参差斜入檐，风动玲珑水晶箔。
久闻听庵兄说西湖山水今乃见之感赋 其一
张印（清代）

西湖山色最清拔，南高北高雁行列。松声如曲可入琴，云客欲画难著笔。

渡江应有仙真栖，挂单未许顽僧歇。我来干戈喜初平，照眼杜鹃尚凝血。
六铢五首
白玉蟾（宋代）

紫皇坐瑶台，敕我草洞章。
落笔三百首，饮我白玉浆。
仲秋休沐日同崇文僚佐汎舟游西山即事二首 其二
周伯琦（元代）

藕花深处汎楼船，八面亭台绮绣连。晴鹜乱蒲迷弱缆，空蝉落绣和繁弦。

蟹螯入手殽烝最，莲实登筵果品先。共倒碧筒宁惜醉，明时多幸侍甘泉。
题孙逸人山居
杜牧（唐代）

长悬青紫与芳枝，尘刹无应免别离。马上多于在家日，

樽前堪忆少年时。关河客梦还乡远，雨雪山程出店迟。

却羡高人终此老，轩车过尽不知谁。
晚泊慈姥矶下二首
陆游（宋代）

慈姥矶头月，纤纤照酒杯。
素秋风露重，久客鬓毛催。
宿鸟惊还定，飞萤阖复开。
平生四方志，老去转悠哉。
雪释
马敬之（清代）

雪释溪流急，烟凝暮色幽。钟声松际寺，镫影竹间楼。

蹭蹬身犹昨，纵横愿未酬。何堪更春景，取次赴闲愁。
夜合花
丘崇（宋代）

雨过凉生，风来香远，柳塘池馆清幽。圆荷万柄，芙蓉困倚轻柔。

暮霞映，日初收。更满意、绿密红稠。是牵情处，低回照影，特地娇羞。

惆怅好景难酬。慰家山梦绕，十顷新秋。庭空吏散，依然兴在沧州。

未容短棹轻舟。谩赢得、终日迟留。笑空归去，篮舆路转，月上西楼。
影山草堂人日
黎庶焘（清代）

濛濛细雨湿年华，冷落山城鼓不挝。传座几犹缘旧俗，馈春无不见贫家。

人因乱后难言节，草趁寒疏渐吐芽。为忆故园溪水上，香镫谁照墓门斜。
方处士玄英祠留题 其一
张萱（明代）

芙蓉七里郁苍苍，百尺双台一瓣香。怪底先生诗句好，数椽原傍汉严光。
严子陵垂钓图
郑思肖（宋代）

新莽纷纷未有涯，桐江山水颇为嘉。无心偶向一丝上，钓得清风满汉家。
卫生歌
真德秀（宋代）

天地之间人为贵，头象天兮足象地。
父母遗体宜宝之，箕畴五福寿为最。
卫生切要知三戒，大怒大慾并大醉。
三者若还有一焉，须防损失真元气。
欲求长先生戒性，火不出兮神自定。
木还去火不成灰，人能戒性还延命。
贪慾无穷忘却精，用心不已走元神。
劳形散尽中和气，更仗何能保此身。
心若太费费则竭，形若太劳劳则歇。
神若太伤伤则虚，气若太损损则绝。
世人欲识卫生道，喜乐有常瞋怒少。
心诚意正思虑除，顺理修身去烦恼。
春嘘明目夏呵心，秋呬冬吹肺肾宁。
四季长呼脾化食，三焦嘻却热难停。
发宜多梳气宜炼，齿宜数叩津宜咽。
子欲不死修昆仑，双手揩摩常在面。
春月少酸宜食甘，冬月宜苦不宜咸。
夏要增辛聊减苦，秋辛可省但加酸。
季月少咸甘略戒，逢然五臓保平安。
若能全减身康健，滋味偏多无病难。
春寒莫放绵衣薄，夏月汗多须换著。
秋冬衣冷惭加添，莫待病生才服药，
惟有夏月难调理，内有伏阴忌冰水。
瓜桃生冷宜少餐，免至秋来成虐痢。
心旺肾衰切宜记，君子之人守斋戒。
常令充实勿空虚，日食须当去油腻。
太饱伤神饥伤胃，太渴伤血多伤气。
饥餐渴饮莫太过，免致膨脝损心肺。
醉后强饮饱强食，未有此身不生疾。
人资饮食以养生，去其甚者将安适。
食后徐行百步多，手摩脐腹食消磨。
夜半灵根濯清水，丹田浊气切须呵。
饮酒可以陶情性，大饮过多防有病。
肺为华盖倘受伤，咳嗽劳神能损命。
慎勿将盐去点茶，分明引贼入其家。
下焦虚冷令人瘦，伤肾伤脾防病加。
坐卧切防风入脑，脑内入风人不寿。
更兼醉饱卧风中，风才一入成灾咎。
枞有序兮犬有义，黑鲤朝北知臣礼。
人无礼义反食之，天地神明俱不喜。
养体须当节五辛，五辛不节养伤身。
莫教引动虚阳发，精竭容枯疾病萦。
不问在家并在外，若遇迅雷风雨至。
急须端肃敬天威，静室收心须少避。
恩爱牵缠不自由，利名索绊几时休。
放宽些子自家福，免致中年早白头。
顶天立地非容易，饱食暖衣宁不愧。
思量无以报洪恩，晨夕焚香谢天地。
身安寿永是如何，胸次平夷积善多。
惜命惜身兼惜气，请君熟玩卫生歌。
题虎峰真师壁
韦骧（宋代）

虎踞山形路屈盘，烟云过尽到禅关。老僧得地真安稳，不向人间趁往还。
鲁肃庙
张大受（明代）

阔达谋吴策，几微保汉心。才输公瑾捷，道契武侯深。

夏口帆初上，龟山庙至今。灵风吹赤壁，城北雨沉沉。
次韵沈明远春尽书事
韩元吉（宋代）

街槐园柳绿初连，花尽春归思黯然。
密叶鸣琴清梦断，白云双眼暮山前。
喜迁莺·霜凝雪沍
佚名（宋代）

霜凝雪沍，正斗标临丑，三阳将近。万木凋零，群芳消歇，禁苑有梅初盛。异香似薰沈水，素色瑞如玉莹。人尽道，第一番，天遣先占春信。标韵。尤耿耿。月观水亭，谁解怜疏影。何逊扬州，拾遗东阁，一见便生清兴。望林止渴功就，不数夭桃繁杏。岁寒意，看结成秀子，归调商鼎。
晨风行
沈满愿（南北朝）

理楫令舟人。停舻息旅薄河津。念君劬劳冒风尘。临路挥袂泪沾巾。

飙流劲润逝若飞。山高帆急绝音徽。留子句句独言归。中心茕茕将依谁。

风弥叶落永难索。神往形返情错漠。循带易缓愁难却。心之忧矣颇销铄。
马上
施枢（宋代）

只为溪山有宿盟，两旬两度此经行。
马嘶险迳霜蹄滑，鸥舞平沙雪羽轻。
豪气不从尘外减，新诗偏向道间成。
梅花似有相迎意，野水篱边数蕊明。
寺 其二
赵葵（宋代）

溪绕青山山绕溪，溪山胜处只僧知。云闲古木禅关静，不到禅关又几时。
禅人并化主写真求赞
释正觉（宋代）

松石岁寒，雪月高闲。
野雪发须上，秋波眉睫间。
用持智柄，静入道环。
觉心了了，幻事斑斑。
草木精神兮风流自得，丛林气像兮春信谁悭。
求道人自尤溪来三山出示同徐侯游龙门洞长篇因次其韵送
朱松（宋代）

阿游陆沈久，亦复太痴绝。未成安一枝，况乃办三穴。

唯馀爱山安，如水必东折。首鼠今几年，顾影愧琼玦。

那知龙门客，尘底抱关闑。虚檐日偃仰，苍壁对横㙞。

拄藤危蹬响，濯足细泉洁。束薪取奇观，滴乳当嘉设。

摩挲石蜿蜒，信矣耆旧说。欻疑卷风雨，凛若践冰雪。

远追神清游，复作武陵别。能诗有老休，联句媲前哲。

相逢快吟哦，亹亹霏锯屑。三山今入手，瀛海仅可啜。

崎岖走林谷，王事烦此杰。拟结汗漫期，更待搀枪灭。
游郎官峰
吴海（元代）

连山如波涛，高峰荡云日。萃然孤杓耸，其势孰可匹。

危攀将欲飞，俯瞰觉自失。罗田几聚落，端坐见纤悉。

南延川源深，北望海水出。处高视益远，缩地岂有术。

天寒霜露交，收穫事已毕。仍年蝗旱馀，民物尽萧瑟。

遘兹得非幸，惆怅宁具述。
再任提点云台观
李复（宋代）

天光垂碧抱琼台，蕊殿珠宫岳开。
峡口巴猿初别去，海东辽鹤又飞来。
三生难转灵源静，六岁空惊迅景催。
欲挹莲花峰顶水，普将甘冽净浮埃。
公说再和并前十五篇辄复课六章用足前篇之阙
苏颂（宋代）

荷叶田田水满池，东堂真趣几人知。
折华暇日寻园吏，竞渡经春习棹师。
随分命宾仍授简，不妨问易更看棋。
欢怀既适从何见，事事忘言尽在诗。
送遂宁何道士自潭湘归蜀
范成大（宋代）

尘埃波浪几东西，归去丹瓢挂杖藜。
戊己炉中真造化，功成分我一刀圭。
书剑飘然席未温，火云扑地暑烟昏。
山黄水浊湖南路，竹月荷风忆范村。
送陆君重 其五
方回（元代）

起伏难前定，行藏喜自由。足堪娱寿母，幸不乏先畴。

酒具饶鱼蟹，郊居少应酬。两无惭事育，何用到壶头。
鬼门关
秦观（宋代）

身在鬼门关外天，命轻人鲊瓮头船。北人恸哭南人笑，日落荒村闻杜鹃。
烛影摇红 扬州己未正月十四夜
曹溶（明代）

江左名宵，六街化作流苏结。让他灯影乍分明，最爱朦胧月。

搅他閒愁不歇，遍相逢、闹花惊蝶。裁纨扇小，涂粉车轻，陈隋时节。

冷落红桥，顿看箫管吹教热。肯嫌芳药未开园，火树层层叶。

今夜何人报帖，记三生、杜郎曾说。曲残帘下，酒醒楼头，春愁尚怯。
减字木兰花 其三 次韵陈莹中题韦深道独乐堂
李之仪（宋代）

触涂是碍。一任浮沈何必改。有个人人。自说居尘不染尘。

谩夸千手。千物执持都是有。气候融怡。还取青天白日时。
水调歌头 题余氏女子绣西施浣纱图为阮亭赋
陈维崧（清代）

婀娜针神女，春昼绣西家。闻道若耶溪上，渌水漾明沙。

为忆吴若情事，蓦地养娘来至，羞脸晕朝霞。忙向屏山畔，背过鬓边鸦。

一春愁，三月雨，满栏花。西施未嫁，当初情绪记些些。

靠著绣床又想，拈著鸳针又放，幽思渺无涯。一幅鲛绡也，错认越溪纱。
潘东溪都阃惠暖床
杨慎（明代）

老去真成有发僧，禅床四大续传灯。使君高谊来今雨，旅客乡心履薄冰。

寒榻中宵分未照，小楼两度记同登。交情却胜潘杨穆，孤枕长吟载寝兴。
鄞塘田家
戴表元（宋代）

经秋心事转衰颓，客舍山村病眼开。
识路牛羊缘板过，通家燕雀下檐来。
饥从野榼分蔬饭，渴指邻帘贳黍醅。
世事百年谁罗是，髯公鼻息书如雷。
次韵方蒙仲高人亭
方岳（宋代）

吾侪磊块胸，所见不相远。
借我竹外出，一榻供书偃。
旧愁
朱淑真（宋代）

银屏屈曲障春风，独抱寒衾睡正浓。
啼鸟一声惊破梦，乱愁依旧锁眉峰。
卜算子 岁暮江空，羁怀无俚，敬借家大人韵写之
易顺鼎（清代）

别泪绛于枫，病脸黄疑菊。剪得垂杨没一丝，直恁霜天毒。

沿路访梅花，暗里东风促。愁到今年欲尽时，又把春来续。
月映清淮流
徐敞（唐代）

遥夜淮弥净，浮空月正明。虚无含气白，凝澹映波清。

见底深还浅，居高缺复盈。处柔知坎德，持洁表阴精。

利物功难并，和光道已成。安流方利涉，应鉴此时情。
夜送赵纵
杨炯（唐代）

赵氏连城璧，由来天下传。
送君还旧府，明月满前川。
句 其六
范镇（宋代）

先生已何处，依旧白云飞。
进艇
杜甫（唐代）

南京久客耕南亩，北望伤神坐北窗。
昼引老妻乘小艇，晴看稚子浴清江。
俱飞蛱蝶元相逐，并蒂芙蓉本自双。
茗饮蔗浆携所有，瓷罂无谢玉为缸。
采桑子·而今才道当时错
纳兰性德（清代）

而今才道当时错，心绪凄迷。红泪偷垂，满眼春风百事非。
情知此后来无计，强说欢期。一别如斯，落尽梨花月又西。
过滕文公庙
韩日缵（明代）

夹道垂杨古社荒，井田犹欲访遗疆。驱车雪满蒿莱路，过庙云侵薜荔墙。

褊地亦为王者法，远方愿作圣人氓。七雄五伯皆黄土，剩有公祠蕴藻香。
书俞秀老诗卷后
李之仪（宋代）

荆公宾客晚多奇，休叹穰侯见事迟。雨过半山初睡足，何如蚊力负山时。
与季万郎中陪景思少卿游虎邱景思季万皆有诗某依韵和呈 次季万郎中韵
孙觌（宋代）

玉梯一蹴傍天阍，历历星图手可扪。翠湿佛衣云漠漠，香凝僧可雨昏昏。

曾轩下瞰三吴小，灵阜高齐五岳尊。大句舂容两相敌，暂陪尊酒得重论。
昉著灸数朝废吟累日继披佳会莫菲睚声亦贡七
李昉（宋代）

息念忘怀心晏如，随宜生计不求余。
汲泉自溉新栽竹，借本重添旧欠书。
唯仰酒杯相慰暖，敢嗟容鬓渐凋疏。
澄波桥北多嫌远，少有交朋到我居。